Lélegzetelállító mutatvány: épületek oldalán táncolnak - SpaTrend Online Wellness Magazin Spatrend Online
A Bandaloop táncegyüttes tagjai több tíz méteres magasságban, köteleken lógva, vízszintesen mutatják be előadásaikat. Díszletnek ikonikus épületek falait használják.
Talán félreértettek valamit, amikor meghallották azt a közmondást: olyan nagy lesz a buli, hogy kirúgjuk a ház oldalát. A Bandaloop tagjai ahelyett, hogy belülről rongálnák az épületeket, inkább köteleken lógva, az épületek homlokzatán ropják a táncot. Legutóbb Oakland városházának klasszikus stílusú falait nevezték ki táncparkettnek. Mivel a gravitációt nem rendeltetésszerűen használják, ezért a mozgásuk sokkal inkább hasonlít a Mátrix musical változatához, mint egy igazi balettelőadáshoz.
A méret nem számít, a csoport már lógott Koreában az IFC torony oldalán is, de táncoltak a Kenedy Centert falain is Washingtonban. A szokatlan előadás nem mindennapi edzést igényel. Mivel egy alagsori próbateremben aligha lehetne kidolgozni a légi mutatványokat, a csoport egy hatalmas hangárban próbál. Oaklandi próbatermükben szívesen látnak amatőröket is, akiket pár óra alatt megtanítanak a légtánc alapjaira és persze profiknak, félprofiknak is tartanak edzéseket. Európai turnét sajnos nem terveznek, így nekünk nem marad más választásunk, mint ámuldozni a látványos videóikon.